НАРЕДБА № 3

за обслужване на безекипажните кораби
Издадена от министъра на транспорта, обн., ДВ, бр. 21 от 13.03.1984 г.,

в сила от 13.05.1984 г., изм. и доп., бр. 85 от 8.10.1996 г.

Раздел I

Общи положения


Чл. 1.  (1) Наредбата определя правилата за обслужване на безекипажните кораби по р. Дунав по време на плаване, на стоянка, при маневриране и обработка в акваторията на пристанищата и други товарно-разтоварни пунктове, както и техническите изисквания към стоянките за тях.


(2) Безекипажният кораб е несамоходен плавателен съд, предназначен за превоз на товари, като секция, лихтер и др., който конструктивно не е пригоден да има екипаж, няма рулево устройство, вписан е като такъв в съответно пристанище и това му положение е отразено в корабните документи - корабното удостоверение или позволителното за плаване.


Чл. 2.  (Изм. - ДВ, бр. 85 от 1996 г.) (1) За обслужване на безекипажните кораби в пристанищата или товарно-разтоварните пунктове се назначават подменни екипажи.


(2) Подменни екипажи могат да назначават местни юридически лица с предмет на дейност обслужване на безекипажни кораби с подменни екипажи.


(3) Корабовладелците осигуряват обслужването на безекипажните си кораби въз основа на договор.


Чл. 3.  (1) Отговорност за безопасността на безекипажните кораби, за тяхното техническо състояние, механизмите, инвентара, документите (корабни и товарни) и за самия товар носят съответно:


1.  по време на плаване - капитанът на моторния кораб, приел тези кораби;


2.  по време на престой и обработка в пристанищата и товарно-разтоварните пунктове - отговорният старшина на подменния екипаж, приел безекипажните кораби.


(2) Отговорността по ал. 1 започва от момента на подписването на акта от предаващата и приемащата страна.

Раздел II

Предаване и приемане на безекипажните кораби


Чл. 4.  (1) Предаването и приемането на безекипажните кораби между капитана на моторния кораб и отговорния старшина на подменния екипаж или между капитаните на два моторни кораба се извършва с акт за предаване и приемане на безекипажен кораб (приложението).


(2) На предаване и приемане освен безекипажния кораб и товара му подлежат:


1.  (изм. - ДВ, бр. 85 от 1996 г.) корабните документи освен тези, които са заменени с допълнителни надписи на борда;


2.  товарните документи;


3.  папката с актовете за предаване и приемане.


Чл. 5.  (1) Актът за предаване и приемане на всеки безекипажен кораб в българско пристанище или български товарно-разтоварен пункт се оформя на български език: за моторните кораби - от името на капитана, а за подменния екипаж - от името на отговорния старшина на смяната.


(2) Актът по ал. 1 се съставя в 4 екземпляра, съответно: 1 - за моторния кораб, 2 - за подменния екипаж и 1 - за папката с актовете за предаване и приемане.  Подменният екипаж предава единия екземпляр от акта на Държавната инспекция по корабоплаване в съответното пристанище.


(3) Капитанът на моторния кораб и отговорният старшина на подменния екипаж съхраняват актовете по ал. 1 в течение на 6 месеца от датата на съставянето им.


Чл. 6.  (1) Предаването и приемането по чл. 4 се предхожда от съвместен оглед относно: състоянието на корпуса, изправността на котвеното, вързалното и другите устройства и системи, състоянието на палубните гърловини, правилното натоварване, наличието на вода и теч в корпуса, както и наличието и изправността на инвентара, надписите, заменящи корабните документи и пломбите, ако има поставени такива.  Констатациите от огледа се отразяват в акта по чл. 4, ал. 1.


(2) Предаването и приемането на безекипажните кораби в пристанищата или товарно-разтоварните пунктове се извършват на определените за тези кораби стоянки по реда на пристигането им.


(3) (Доп. - ДВ, бр. 85 от 1996 г.) Безекипажните кораби, които не са приети по реда, определен в чл. 4 и 5 и чл. 6, ал. 1 и 2, не могат да се оставят на стоянка, да се маневрират и обработват в пристанищата и товарно-разтоварните пунктове.  До приемането им безекипажните кораби остават в състава на моторния кораб.


(4) (Изм. - ДВ, бр. 85 от 1996 г.) Капитаните на българските моторни кораби и подменните екипажи, приели безекипажни кораби, информират корабовладелеца им при необходимост от снабдяване и ремонт на тези кораби.


(5) Подменните екипажи в пристанищата са длъжни да предават само технически, навигационно и експлоатационно годни безекипажни кораби по отношение на корпуса, устройствата, механизмите и системите.

Раздел III

Обслужване на безекипажните кораби по време на плаване


Чл. 7.  Капитанът и екипажът на моторен кораб, към който са включени безекипажни кораби, освен задълженията за безаварийно плаване на кораба изпълняват денонощно и функциите на липсващия екипаж на безекипажните кораби по отношение на обслужването и поддържането на същите, необходимостта от които възниква по време на плаването, а именно:


1.  сформират, разформират и обвързват съставите както по време на плаването, така и в пристанищата и товарно-разтоварните пунктове, ако тези работи не се изпълняват от подменен екипаж;


2.  обслужват намиращите се на безекипажните кораби механизми, устройства и оборудване;


3.  обезпечават работата на сигналните средства;


4.  извършват работите, свързани с осигуряване безопасността на плаването, техниката по безопасността на труда и пожарната безопасност;


5.  извършват редовно измерване на водата в трюмовете и отсеците и изпомпването й;


6.  изпълняват мероприятия против замръзване на системите и механизмите им;


7.  почистват, смазват и доливат масло в котвеното и вързалното устройство;


8.  почистват палубите от сняг и лед;


9.  подменят въжета, заплитат и маркират гашите им;


10.  проверяват и осигуряват водоплътността на палубните гърловини.


Раздел IV


Обслужване на безекипажните кораби в пристанищата

и товарно-разтоварните пунктове


Чл. 8.  (1) Подменният екипаж в пристанище или товарно-разтоварен пункт изпълнява денонощно функциите на липсващия екипаж на безекипажните кораби, като ги обслужва и отговаря за тях по време на престоя им от момента на приемането до предаването им с акта по чл. 4, ал. 1.


(2) Подменният екипаж извършва всички необходими работи, свързани с маневрирането, техническото обслужване и обработката на безекипажните кораби.


Чл. 9.  (1) (Изм. - ДВ, бр. 85 от 1996 г.) Подменният екипаж се комплектува от лица, които имат правоспособност водач на малък кораб по р. Дунав съгласно Наредба № 6 за компетентност на морските лица в Република България (обн., ДВ, бр. 83 от 1988 г.; изм., бр. 32 от 1990 г., бр. 57 от 1992 г. и бр. 81 от 1993 г.).


(2) (Изм. - ДВ, бр. 85 от 1996 г.) Дейността на подменния екипаж се ръководи от отговорен старшина.  Броят на лицата в подменния екипаж, обслужващ дадено пристанище или част от него, се определя от Държавната инспекция по корабоплаване в зависимост от броя на обслужваните безекипажни кораби, характера на работата и другите условия в пристанището.


(3) Моряците участвуват заедно със старшините в маневрените работи и техническото обслужване на безекипажните кораби.  Обработката на всеки отделен кораб, а по изключение и до два, разположени в съседство, се ръководи от старшина на шлеп от подменния екипаж.


(4) Подменният екипаж работи на смени.  Всяка смяна се ръководи от отговорен старшина на смяната.


Чл. 10.  (Изм. - ДВ, бр. 85 от 1996 г.) Работодателите, назначили подменни екипажи в съответните пристанища, осигуряват моторни кораби за извършване на необходимите маневрени работи и за обслужване на безекипажните кораби.  Капитанът и екипажът на такъв кораб се включват в състава на подменния екипаж, но не се вписват в списъка му.  Те са подчинени на отговорния старшина на смяната и изпълняват неговите нареждания относно маневрите и обслужването на безекипажните кораби.


Чл. 11.  (1) (Изм. - ДВ, бр. 85 от 1996 г.) Старшината на подменния екипаж изготвя и заверява списък на екипажа - приложение № 6, и корабен дневник - приложение № 15, към Наредбата за корабните документи (ДВ, бр. 5 от 1982 г.).


(2) В списъка на подменния екипаж се вписват поотделно смените според графика за работата им.


(3) Корабният дневник по ал. 1 се води за времето на всяка смяна от съответния отговорен старшина на смяната и се подписва от него.  В корабния дневник се отразяват:


1.  съставът на екипажа - поотделно за всяка смяна;


2.  наличните безекипажни кораби - по местонахождение;


3.  приетите и предадените кораби през смяната и промените на местонахождението им;


4.  извършените маневри и името на маневрения кораб;


5.  товарно-разтоварните операции и имената на назначените за контролирането им старшини от подменния екипаж;


6.  извършените проверки на корабите, намиращи се на котвените стоянки;


7.  извършената работа по техническото поддържане на безекипажните кораби;


8.  измерването на водата в трюмовете на безекипажните кораби и изпомпването й;


9.  включването и изключването на нощната сигнализация на корабите, намиращи се на стоянка;


10.  аварийни случаи, станали с безекипажните кораби, намиращи се в акваторията на пристанището или товарно-разтоварния пункт.


(4) В края на смяната предаващият отговорен старшина на смяна описва наличните в акваторията на пристанището приети безекипажни кораби, като посочва тяхното местонахождение (стоянка, корабно място) и състояние (липси, повреди, неизправности).  Този опис се подписва от него и от приемащия смяната отговорен старшина.


Чл. 12.  В списъка на екипажа и в корабния дневник по чл. 11, ал. 1 и в моряшките книжки на членовете на подменния екипаж вместо име на кораба се вписват: "подменен екипаж, корабовладелец и пристанище".


Чл. 13.  Подменният екипаж извършва всички необходими работи, свързани с обслужването на безекипажните кораби в акваторията на пристанищата и товарно-разтоварните пунктове, а именно:


1.  осигурява надзора и безопасността на корабите на стоянките при спазване правилата за плаване и задължителните разпореждания на пристанището, като извършва проверка през 6 часа с помощта на моторен кораб;


2.  осигурява правилното натоварване и разтоварване на корабите;


3.  извършва с помощта на моторен кораб всякакво маневриране, разформиране и сформиране на състави, преместване и обвързване;


4.  обслужва устройствата, механизмите, системите и сигналните им средства;


5.  следи и се грижи за техническото състояние, оборудването и запазването на инвентара и товара им;


6.  извършва редовно измерване и изпомпване на водата от трюмовете и отсеците им;


7.  извършва работите, свързани с осигуряване техниката по безопасността на труда, пожарната безопасност и мероприятията против замръзване на системите и механизмите им;


8.  почиства палубите им от сняг и лед;


9.  почиства палубите им от попаднал насипен товар преди преместването на кораба от кейовото място;


10.  почиства, смазва и долива масло в механизмите, в котвеното и във вързалното им устройство;


11.  подменя въжета, заплита и маркира гашите им;


12.  проверява и осигурява водоплътността на палубните им гърловини.


Чл. 14.  Корабовладелците на българските безекипажни кораби са длъжни:


1.  да следят и вземат мерки за доброто техническо състояние на безекипажните им кораби, тяхното оборудване, механизмите, системите и инвентара им съгласно корабните документи;


2.  да отстраняват своевременно всички повреди и неизправности на корабите, свързани с навигационното им състояние преди заминаването в рейс. Ако повредите са в подводната част на корпуса и за тяхното отстраняване е необходимо прилагане на съдоподемни средства, допуска се временно отстраняване на повредите с налични аварийни материали, с последващо трайно отстраняване в кораборемонтна база под наблюдение на компетентна техническа инспекция;


3.  (изм. - ДВ, бр. 85 от 1996 г.) да обезпечават безекипажните кораби със съответните корабни документи или надписи на борда им.

Раздел V

Технически изисквания към стоянките за безекипажните кораби в акваторията на пристанищата и товарно-разтоварните пунктове


Чл. 15.  (Изм. - ДВ, бр. 85 от 1996 г.) Котвените стоянки за безекипажните кораби в акваторията на пристанищата и товарно-разтоварните пунктове трябва да бъдат съобразени с местните корабоплавателни условия за всяко пристанище, да отговарят на всички правила, отнасящи се до корабоплаването, и особено на Правилника за плаване в българския участък на р. Дунав.  Специалните препоръки на Дунавската комисия към компетентните власти на дунавските държави за прилагането на Основните положения за плаване по Дунава и Задължителните разпореждания на Държавната инспекция по корабоплаване за съответното пристанище.


Чл. 16.  (1) (Изм. и доп. - ДВ, бр. 85 от 1996 г.) Държавната инспекция по корабоплаване със задължителните разпореждания определя в съответното пристанище специална котвена стоянка или няколко отделни стоянки за безекипажни кораби, изхождайки от предназначението им.


(2) Стоянките по ал. 1 трябва да бъдат означени със съответните знаци, да бъдат удобни за приемане, предаване и маневриране на безекипажни кораби, за сформиране и разформиране на безекипажни състави и дъното им да има добра държаща способност.  По възможност в тези котвени стоянки не трябва да се допуска оставянето на екипажни несамоходни кораби.


(3) Всички безекипажни кораби се оставят на котва и се обвързват един към друг в редове.


Чл. 17.  Специалните котвени стоянки могат да бъдат оборудвани със закотвени несамоходни кораби за обвързване на безекипажни кораби към тях.


Чл. 18.  Собствениците на кейовите места, предназначени за товарене и разтоварване на безекипажни кораби, са длъжни да ги оборудват с вързални устройства, обезпечаващи сигурно обвързване при всякакво ниво на водата, с трапове или сходни, сваи, осветление и противопожарни средства.

ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1.  Наредбата не се прилага за военни кораби.


§ 2.  (Изм. - ДВ, бр. 85 от 1996 г.) Наредбата се издава на основание чл. 91, ал. 2 от Указа за търговското корабоплаване на Народна република България (обн., ДВ, бр. 79 от 1953 г.; изм., бр. 56 от 1970 г.) и съответства на Препоръките за обслужване на безекипажните кораби и Препоръките за техническите изисквания, предявявани към стоянките за тласканите съдове в пристанищата, на рейдовете и на кейовете, приети с постановление на 31-та сесия на Дунавската комисия от 19 март 1973 г.


§ 3.  Контролът по изпълнението на наредбата се възлага на началника на Държавната инспекция по корабоплаване.


§ 4.  Наредбата влиза в сила 2 месеца след обнародването й в "Държавен вестник".

НАРЕДБА
за изменение и допълнение на Наредба № 3 от 1984 г. за обслужване на      безекипажните кораби

(ДВ, бр. 85 от 1996 г.)


§ 1.  Навсякъде в текста думата "корабопритежател" се заменя с "корабовладелец".


. . . . . . . . . . . . . . . . . . . . . . . . . . . . . . . . . . .

 Приложение към чл. 4, ал. 1
Акт за предаване и приемане на безекипажен кораб

        . . . . . . . . . . . . . . . . . . . . . . . . . . . . . . . . . .

                  (име или № на кораба, корабовладелец)

Предал: . . . . . . . . . . . . . . . . . . . . . . . . . . . . . . . . . .

               (моторен кораб, подменен екипаж в пристанище)

Приел:  . . . . . . . . . . . . . . . . . . . . . . . . . . . . . . . . . .

               (моторен кораб, подменен екипаж в пристанище)

Място:  . . . . . . . . . . . . . . . . . . . . . . . . . . . . . . . . . .

                     (пристанище, котвена стоянка, км)


При предаването и приемането е установено следното:

 1.  Корабни документи - брой и валидност . . . . . . . . . . . . . . . . .

    . . . . . . . . . . . . . . . . . . . . . . . . . . . . . . . . . . . .

 2.  Товарни документи - брой . . . . . . . . . . . . . . . . . . . . . . . 3.  Папка с актове за предаване и приемане:

     налице - липсва.

 4.  Вид на товара . . . . . . . . . . . . . . . . . . . . . . . количество

     в тонове . . . . . . . . . . . . . . . . . . . . . . . . . . . . . . .

 5.  Пломби - брой и състояние: . . . . . . . . . . . . . . . . . . . . . .

 6.  Газене на носа в см: л. б. . . . . . . , д. б. . . . . . . . . . . . .


газене на кърмата в см: л. б. . . . . . . . ., д. б. . . . . . . . . .

 7.  Корпус - състояние:  . . . . . . . . . . . . . . . . . . . . . . . . .

    . . . . . . . . . . . . . . . . . . . . . . . . . . . . . . . . . . . .

 8.  Котвено устройство - състояние:  . . . . . . . . . . . . . . . . . . .

 9.  Вързално устройство - състояние: . . . . . . . . . . . . . . . . . . .10.  Наличие на вода в см:

    а) дренажни цистерни: л. б. . . . . . , д. б. . . . . . . . . . . . . .

    б) междудънно пространство: л. б. . . . . . . , д. б. . . . . . . . . .

    в) форпик: . . . . . . . . . ., ахтерпик. . . . . . . . . . . . . . . .

    г) товарно помещение:. . . . . . . . . . . . . . . . . . . .  . . . . .

11.  Палубни гърловини - брой и състояние:. . . . . . . . . . . . . . . . .

    . . . . . . . . . . . . . . . . . . . . . . . . . . . . . . . . . . . .

    Забележка . . . . . . . . . . . . . . . . . . . . . . . . . . . . . . .

    . . . . . . . . . . . . . . . . . . . . . . . . . . . . . . . . . . . .

    Дата . . . . . . . . . . .  19 . . . г.         Час . . . . . . . . . .

Предал: . . . . . . . . . . . . . . . . . .               . . . . . . . . .

         (собствено, бащино и фамилно име)                 (подпис и печат)

Приел:  . . . . . . . . . . . . . . . . . .               . . . . . . . . .

         (собствено, бащино и фамилно име)                (подпис и печат)

